*2.3. melléklet*

**ELŐZETES HATÁSVIZSGÁLAT**

**a közterületek bontás utáni helyreállításáról szóló 3/2008. (IV.1.) önkormányzati rendelet módosításához**

**1. Társadalmi hatások**

A közterület bontásával kapcsolatos fizetési kötelezettségek köre alakul át a magasabb szintű jogszabálynak való megfeleltetés érdekében, de ez az igénybe vevők számára nem jelent lényeges többletköltséget.

Az 5 évnél fiatalabb utak esetén magasabb szintű helyreállítás kerül előírásra az utak élettartamának növelése érdekében. Az 5 évnél idősebb utak esetében engedmények kerülnek meghatározásra a felbontott közterületek helyreállítása tekintetében.

**2. Gazdasági, költségvetési hatások**

A rendeletnek gazdasági, költségvetési hatásai nincsenek. A díjak átalakításával az önkormányzat bevételeiben nem várható lényeges változás.

**3. Környezeti következmények**

A közutak és zöldterületek hatékonyabb védelme valósul meg.

**4. Egészségügyi következmények**

A rendeletnek egészségügyi következményei nincsenek.

**5. Adminisztratív terheket befolyásoló hatások**

A rendelet az adminisztratív feladatokat átalakítja, de nem növeli.

**6. A jogszabály megalkotásának szükségessége, a jogalkotás elmaradásának várható következményei**

A közúti közlekedésről szóló 1988. évi I. törvény (Kkt.) 37. § (1) bekezdése értelmében „*A közút területének nem közlekedési célú igénybevételéért – az úttesten kívül végzett közműépítési vagy fenntartási munka kivételével – igénybevételi díjat kell fizetni, közút nem közlekedési célú igénybevételéért az igénybevételi díj mellett óvadékfizetési kötelezettség írható elő*.”

E kötelezettség alól tehát csak az úttesten kívül végzett közműépítési és fenntartási munkák tekintetében enged kivételt a szabályozás. A közművek úttesten történő fejlesztése, javítása és/vagy karbantartása során tehát a közút igénybe vevőjének a közút nem közlekedési célú igénybevételéért történő igénybevételi díj megfizetésére kötelezettsége áll fenn.

A közút nem közlekedési célú igénybevételéért fizetendő igénybevételei díjról az útügyi igazgatásról szóló 26/2021. (VI.28.) ITM rendelet állapít meg részletszabályokat:

„*7. § (1) A közút területének nem közlekedési célú igénybevételéért az igénybevételi díjat az elfoglalt terület után a közút kezelője részére kell megfizetni. Az igénybevételi díj nem tartalmazza az igénybe vett terület biztosítása érdekében felmerülő egyéb költségeket.*

*(2) Az igénybevételi díj összegét*

*b) helyi közút esetén a helyi önkormányzat rendeletében foglalt díjtételek alkalmazásával – melyek nem haladhatják meg a 4. mellékletben foglalt értékeket –;*

*kell megállapítani*.”

A fentiek alapján indokolt a közterületek bontás utáni helyreállításáról szóló 3/2008. (IV.1) önkormányzati rendelet vonatkozó szakaszainak és a közút bontás céljából történő igénybevétele esetén fizetendő díjakat szabályozó 2. mellékletének módosítása, a magasabb szintű jogszabályoknak való megfeleltetés érdekében. Az eddig megkülönböztetett területek szorzószámai törlésre kerülnek, a jogszabályban előírt útkategóriáknak megfelelő bontási díj kerül meghatározásra.

A rendeletmódosítást a közterület hatékonyabb védelme, a magasabb szintű jogszabályoknak, valamint az útügyi tervezési és fenntartási előírásoknak való megfeleltetés, a jelenlegi technológiák alkalmazására való hivatkozás indokolja és teszi szükségessé.

**7. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges személyi, szervezeti, tárgyi feltételek rendelkezésre állnak.

**Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.**